
Protecţia individuală la seisme

În zonele seismice există încă numeroase clădiri vulnerabile şi persistă dilemele privind posibilităţile teoretice şi reale de protecţie a vieţii la cutremur. Deşi secolele XX şi XXI au debutat ambele cu dezastre seismice, atunci când nu predomină circumstanţe greu controlabile, cum ar fi incendiile sau valurile tsunami, ponderea pierderilor de vieţi în clădiri în raport cu persoanele existente în localităţi s-a redus. 

Cu toate acestea, dacă ne referim numai la unele categorii de clădiri fragile, atunci când se ajunge la colaps, pierderile de vieţi numeroase nu pot fi comparate cu miracolele, relativ reduse numeric, reprezentate de persoanele scoase vii de sub ruinele acestora.

În SUA, Japonia, ca şi în alte ţări, toate cursurile, manualele şi tehnicile de supravieţuire la cutremur încep cu recomandarea deja clasică: „duck, cover and hold” (sau „drop, cover and hold on”), adică: în caz de cutremur respectaţi trei faze: „ vă ghemuiţi, vă acoperiţi / protejaţi şi vă susţineţi” (sau „vă aruncaţi la pământ, vă acoperiţi / protejaţi şi vă ţineţi de ceva”), fiind vorba de ghemuirea sau aşezarea cu faţa în jos, la podea, pe genunchi şi coate sau palme, acoperirea capului cu braţele şi palmele, protecţia sub o banca de clasă, masă solidă sau birou, cadrul uşii etc., după caz apucând cu mâinile piciorul mesei, biroului sau băncii.

În vara anului 2004 numeroase persoane au primit un mesaj e-mail care recomanda „triunghiul vieţii” ca soluţie de salvare a vieţii la seism, în cazul prăbuşirii structurii, şi avertiza asupra unui aşa-zis pericol de moarte reprezentat de aplicarea recomandărilor clasice de protecţie civilă individuală şi de grup la cutremur, ca alternativă fiind indicat un set de alte 10 recomandări.

Elaboratorul (şef al firmei şi echipei de salvatori la dezastre ARTI - American Rescue Team International, SUA, de origine canadian,) a declarat că deşi este autorul recomandărilor nu a fost emisarul mesajelor din 2004 dar toate reacţiile s-au îndreptat către acesta. Noua ofensivă „de la om la om” a produs o mare tulburare în SUA, la nivelul populaţiei şi autorităţilor, în alte ţări şi în România (mai mult la nivelul populaţiei), deoarece ataca baza conceptuală acceptată de autorităţile din întreaga lume şi procedeele care asigurau de peste 50 de ani instruirea şi un minim de protecţie la cutremur unor mase mari de persoane de toate vârstele.

În epoca INTERNETULUI, orice informaţie astfel vehiculată capătă avantajul noutăţii şi al nonconformismului, astfel încât a fost retransmisă la infinit, prin mass-media, în toate straturile sociale. 

Mulţi tineri s-au gândit că era timpul să găsim ceva mai bun decât acele reguli datând din copilăria părinţilor sau bunicilor, care unora le păreau banale, primitive şi oarecum „caraghioase”. Puţini au fost cei care s-au documentat asupra sursei şi mai ales asupra aspectelor tehnice propriu-zise, deoarece după atacul de la World Trade Center, New York din 11 septembrie 2001, Dl. Douglas Copp intervenise ca „salvator” şi de facto era un  „erou”. 

Potrivit dovezilor sale, fusese afectat de toxicitatea mediului, devenise victimă, era grav bolnav şi primise o compensaţie dar era în „război” cu un ziar şi cu Crucea Roşie a SUA. Dezastrul seismic din Sumatra din 26 decembrie 2004 a readus în discuţie şansele proprii de supravieţuire la cutremur şi tehnicile de căutare-salvare a victimelor. În februarie 2005 ARTI efectuează o misiune în Indonezia, în iunie 2005 Dl. Copp se reface şi merge în China, îşi promovează ideile, iar pe site-ul ARTI continuă şi în prezent disputa referitoare la „triunghiul vieţii” şi comportarea la seisme, acum având şi conotaţii politice.

Între timp, în acest climat de îndoială, în România a intervenit seismul de Vrancea din 27 octombrie 2004 şi apoi situaţia turiştilor noştri surprinşi de tsunami în Thailanda. Micile seisme din 2005 au păstrat problema „fierbinte”şi considerăm necesară lămurirea opiniei publice.

De la războiul rece la cutremur 


Pentru SUA, recomandarea are conexiuni cu sloganul „duck and cover”, „ghemuieşte-te şi acoperă-te” din anii „Războiului rece”, când printr-un film din 1951 a fost iniţiată în şcoli o campanie de educaţie pentru supravieţuirea în caz de atac nuclear din partea URSS. 

Ca urmare a politicii guvernamentale, în SUA s-au construit adăposturi antiatomice colective şi familiale, s-au efectuat instruiri şi exerciţii de masă în şcoli şi instituţii până spre anii 1970. Generaţiile acelor ani au rămas, după caz, cu obişnuinţa acestor procedee sau cu lipsa de încredere în ele, după caz, unii considerându-l doar un procedeu plicticos de îndoctrinare anticomunistă. 

Procedeul „drop and cover” a fost extins la cutremure şi parţial la tornade, prin accentuarea  protecţiei antiseismice sub bancă, masă, birou sau tocul uşii. De mai multe decenii, tehnicile protectoare cu trei faze pentru seisme sunt obligatorii la instruirile de protecţie civilă şi larg popularizate de autorităţi, ONG etc. Cu timpul, cum nici o bombă atomică nu a atins SUA, partea militară s-a diminuat. Privind retrospectiv şi critic, chiar ironic, mulţi americani consideră azi că în privinţa utilităţii în caz de atac nuclear şi radiaţii măsurile propuse atunci (ghemuire şi acoperire cu braţele, mai ales în câmp deschis) erau ridicol de ineficiente, dar prin mimetism au fost extinse chiar la …protecţia faţă de lava vulcanică în curgere ! 

Desenul standard cu recomandarea : „drop, cover and hold” din SUA (FEMA)

Simptomatic, ca o revenire la ideile anilor 1950, după atacul terorist de la 11 septembrie 2001, nou înfiinţatul OHS - Oficiu al Securităţii Teritoriului Naţional a avertizat atât asupra posibilelor atacuri chimice şi bacteriologice cât şi asupra modalităţilor facile de protecţie utilizând „banda adezivă şi folia de plastic”pentru etanşarea locuinţei. A urmat o masivă campanie de ironii în mass-media din SUA…

În Japonia, ca urmare a experienţei proprii şi poate chiar a colaborării cu SUA, se recomandă oficial aceeaşi procedură la cutremur.    

Exemplificarea procedurii de protecţie la seism sub masă sau birou

(Earthquake Survival Manual, Tokyo Metropolitan Government)

În aceeaşi perioadă, după anii 1950, şi la noi se făceau cursuri ALA (Apărarea Locală Antiaeriană), inclusiv cu privire la bomba atomică sau cea chimică, din…SUA, cu procedee diferite, uşor ridicole dar la fel de „eficiente”…Glumele privind comportarea şi protecţia la bombardament atomic erau atribuite Radioului din Erevan, dar denotau realism. După nefericita experienţă a exploziei de la CNE Cernobîl şi la noi s-au transmis instrucţiuni privind etanşarea locuinţei, iar utilizarea benzii adezive şi a foliei a fost popularizată de televiziune cu ocazia atacurilor cu rachete asupra Israelului. Ne putem întreba desigur ce altceva pot oferi autorităţile şi specialiştii…

Ca urmare a experienţei cutremurelor precedente, încă înainte de 1940 era cunoscută la noi regula protecţiei sub tocul uşii sau sub o grindă, în clădirile din cărămidă.

Argumente tehnice pro şi contra principiului „triunghiul vieţii” 

Materialul difuzat în 2004 reprezintă o sinteză a unei contribuţii la Ghidul American de Supravieţuire, pus şi pe site-ul ARTI, în anul 2000. Pe baza tuturor datelor disponibile, în în cele ce urmează vor fi evaluate tehnic experimentele şi cele 10 recomandări controversate. 

Ca declaraţie de principii, autorul susţine şi promovează ideea „protejează-te în triunghiul vieţii” în opoziţie cu „ghemuieşte-te şi protejează-te”. Acele locuri în care prin căderea unor elemente de construcţie se creează spaţii goale, de regulă atunci când unele planşee rămân rezemate pe mobilier sau alte obiecte, sunt denumite de autor „triunghiul vieţii”. 

Menţionăm că astfel de spaţii sau cavităţi nu sunt neapărat triunghiulare, sunt cunoscute din experienţa multor accidente şi dezastre şi au fost deja publicate de decenii ca exemple de instruire a echipelor de căutare-salvare ale protecţiei civile. Autorul descrie realist faptul că în cadrul operaţiunilor de căutare-salvare specialiştii se strecoară sub ruine printre diferite mobile şi obiecte mari care nu se comprimă complet, astfel încât aceste spaţii pot fi locuri salvatoare. 

Ceea ce este discutabil este că autorul dă ca exemple frigiderele şi maşinile de spălat, canapelele, oricare ar fi, acestea fiind declarate creatoare de goluri lângă acestea (deci rezistente), în timp ce mesele, birourile sau tocurile de uşă, indiferent de alcătuire, nu ar fi făcute spre a suporta anumite încărcări. 

Salvatorul citat prezintă un absolutism nefondat în declararea ca fatale a tuturor măsurilor de protecţie recomandate până acum şi declară numai „triunghiul vieţii” ca soluţie cu o rată de succes de 75-95%, fără a spune cum a determinat aceste procente şi nici cum poate fi cunoscut sau accesibil un astfel de loc unui locatar la începutul seismului, chiar dacă aceste triunghiuri  sunt „peste tot” (constatarea sa realistă este însă că se văd de fapt după seism). 

Autorul citat consideră că a te afla la parter este riscant şi recomandă etajele superioare, deoarece ar fi mai puţin încărcate în caz de colaps. Exemplul priveşte clădiri din Grecia (probabil unele structuri cu parter flexibil, care au dovedit o rezistenţă redusă, inclusiv la cutremurul din 1999).

Mecanismul de cedare în cazul parterului slab este cunoscut inginerilor iar soluţia este de natura proiectării corecte şi consolidării nu a lăsării parterului nefolosit ! Pe de altă parte, la anumite tipuri de mişcări seismice şi structuri (Mexico City1985, Kobe, 1995) tocmai partea superioară s-a prăbuşit, ca urmare a unor sensibilităţi şi oscilaţiei pe moduri superioare.

Experimentul din Turcia

Site-ul ARTI fac referinţă la nişte experimente filmate în Turcia, de prăbuşire experimentală în 1996 a unei şcoli şi a unei case, cu 20 manechine de plastic înăuntru, 10 aşezate în situaţia standard, de ex. pe paturi sau sub paturi, sub bănci şi 10 în zone apte de a deveni „triunghiul vieţii”, de ex. între paturi sau între şirurile de bănci. Din alte date rezultă că acele clădiri au fost pregătite de demolare pentru un exerciţiu de căutare-salvare prin slăbirea stâlpilor şi s-a tras apoi cu un cablu până au căzut. 

Filmul de pe site nu este foarte explicit pentru aspectele structurale şi prezintă o hală în cadre, cu deschideri mari, cu parter sau/şi cu o parte etajată. Se vede prăbuşirea planşeului de la înălţimi de nivel care par mai mari decât în cazul clădirilor de locuit, ceea ce poate explica  o energie mai mare. De aceea obiectele mari nu s-au mişcat, au rămas pe poziţii, iar unele manechine au putut rămâne neafectate. Potrivit altor surse, clădirile ar fi fost supuse la explozii. Autorul susţine că ar fi demonstrat 100% riscul metodei standard şi 100% eficienţa metodei sale, fără a da detalii. 

Şcoala din Mexico City

Se afirmă că toţi copiii care erau la seismul distrugător din 1985 sub bănci într-o şcoală prăbuşită au fost zdrobiţi dar ar fi fost salvaţi dacă ar fi fost pe intervalul dintre bănci. La o prăbuşire tipică „sandwich”, căderea planşeelor se produce în principiu aproape orizontal peste mobilierul din interior. Întrucât nu cunoaştem cazul concret, nu putem decât să exprimăm o opinie generală privind dubiile, adică acel colaps a fost particular, planşeele respective căzând întâmplător (înclinat ?) numai peste bănci şi nu şi peste interval.

Analizând   imaginea ruinelor unei şcoli din Mexico City  la cutremurul din 1985, se poate vedea că a existat un planşeu casetat foarte greu şi puţine elemente transversale de rezistenţă, dar alte elemente şi poate că şi băncile ?! au reuşit să menţină un spaţiu între nişte planşee casetate grele, oricum sub bănci se vede un spaţiu neatins !

În textul publicat în China în 2005 se afirmă că rândurile de bănci absorb presiuni la prăbuşirea clădirii, picioarele cedând, şi ar fi pericol mortal pentru cei de dedesubt, dar ar rămâne loc liber, sigur, lângă acestea, fără o explicaţie anume ?! Există însă fotografii care arată bănci între planşeele unei şcoli din Mexic, iar sub bănci se vede un spaţiu neatins ! De asemenea, se afirmă că lămpile şi alte ataşamente de instalaţii ar rămâne fixate de tavanul în cădere şi că există puţine răniri din această cauză (există documentaţie foto care arată frecvent contrariul  !).

Evaluarea critică a celor 10 recomandări

Cu privire la cele 10 recomandări alternative care au circulat, cititorii le pot evalua în corelaţie cu mai multe aspecte.

Declaraţii de genul „oricine se ghemuieşte şi se acoperă / se protejează” când clădirea se prăbuşeşte este strivit mortal – oricând, fără excepţie” sau „oricine intră sub obiecte, ca birouri, mese, ori în maşini este omorât”: sunt doar afirmaţii nedemonstrate, în multe cazuri nu sunt deloc adevărate, oricum sunt incorect formulate. Faptul că au fost găaite şi salvate persoane aflate întâmplător în spaţii care rămân libere şi care au fost denumite şi „triunghiuri ale vieţii”arată că există şi şanse, în funcţie de fiecare caz în parte. 

Poziţia „fetală” – ghemuirea şi rostogolirea lângă pat: la prima vedere par să nu fie idei periculoase, dar ar trebui ca patul să fie solid şi să nu se mişte la seism. Pe de altă parte, unele testări pe platforma seismică au indicat că un corp ghemuit ca o bilă se poate rostogoli la oscilaţii şi se poate lovi de alte elemente.

Despre faptul că ar fi cele mai sigure clădirile de lemn: în general specialiştii sunt de acord că structurile de lemn noi, realizate conform unor normative sau practici adecvate se comportă bine la cutremur, cel puţin în privinţa siguranţei vieţii locatarilor. Pe de altă parte, există probleme legate de riscul incendiilor sau mecanismele de colaps ale clădirilor vechi (Kobe, 1995).

Este adevărat că la prăbuşirea clădirilor din cărămidă componentele sunt mai mici şi mai puţin cauzatoare de răni majore anfractuoase decât la clădirile din beton, dar numai dacă şi cantitatea de material este mai mică (să nu fie de înălţime mare); altfel, există riscul strivirii sub grămezile de cărămizi şi în general al asfixierii cauzate de praful de mortar şi tencuială. Dar factorul determinant este ca locatarul să nu fie grav rănit în faza iniţială, conştient şi capabil de autoprotecţie.

Caracterul „salvator” al locurilor recomandate (lângă obiecte „solide” – pat, frigider): în realitate depind atât de alcătuirea patului, de oscilaţia frigiderului la şocuri cât şi de mecanismul posibil de colaps al structurii clădirii şi greutatea elementelor de planşeu care cad. Anumite dulapuri solide pot fi zvelte şi se pot răsturna.

Mobilierul zvelt se poate prăbuşi la seism

Este riscant să afirmi că s-ar recomanda să încerci să ieşi pe fereastră sau uşă în timpul mişcării seismice, chiar la parter. Oricum, siguranţa ce ar fi garantată de ghemuirea în poziţia „fetală” lângă pat sau scaun depinde de factorii menţionaţi anterior.

Riscul prezentat de protecţia în cadrul uşii este absolutist definit ca fiind total, aspectele fizice sunt greu de argumentat; în realitate numai în anumite condiţii şi tipuri de structuri poate fi tocul uşii mai periculos decât restul clădirii. 

Cu privire la scări, toţi specialiştii spun că nu este bine să fie utilizate la seism, fiind recunoscute unanim ca zone periculoase, chiar dacă restul clădirii rămâne neavariat. 

Protecţia ar fi recomandată lângă ziduri exterioare sau chiar în afara clădirii: studiul ingineresc al avarierilor a condus însă la concluzia că zidurile interioare sunt mai puţin solicitate (sunt mai aproape de axa neutră), nu au atâtea goluri şi nici vitraje periculoase. Se declară că la prăbuşire compresia aerului din clădire ar produce expulzarea spre exterior a cioburilor şi nu ar fi pericol…?! 

Noi considerăm că lângă clădirile de tip „european” nu se recomandă staţionarea deoarece zona este expusă pericolului căderilor de ornamente, tencuieli, coşuri, ţigle etc. Desigur că în interior, la partiuri complicate, este dificil de găsit chiar calea spre exterior, dar oricum pe durata seismului nu se recomandă evacuarea. Oricum, această recomandare o contrazice pe cea de a te afla cât mai sus în clădire !

Autoturismul ca loc periculos: autorul se referă clar doar la situaţia specială a colapsului stâlpilor autostrăzii cu punte dublă de la Viaductul Cypress I 880, cutremurul Loma Prieta, SUA, 1989 şi la autoturismele strivite între punţi. Dar recomandarea de a ieşi din autoturism şi a sta lângă acesta este pur teoretică, deoarece din mers seismul se simte cu întârziere şi nu există posibilitatea de a opri la timp şi a ieşi. În România se recomandă ca să se oprească autoturismul într-o zonă mai depărtată de clădiri. 

Observaţia că nişte pachete de hârtie pot fi salvatoare – nu se comprimă prea mult – pare logică, dar situaţia a fost remarcată în magazii sau birouri de redacţie. Este greu de acceptat construirea de stive de cutii cu hârtie şi stâlpi de lemn în şcoli cum se propune. Dacă ar fi o soluţie generală, se pune problema sursei de incendiu. Totuşi, popularizarea acestei idei în Turcia după dezastrul din 1999 a convins unele persoane să procedeze astfel trăind un timp printre cutii de ziare sau cărţi !!!

Reacţii publice 

Deşi opiniile menţionate erau puse pe site, până în 2004 nu s-au produs reacţii atât de violente deoarece nu fuseseră adresate unor mase atât de mari de oameni. 

Crucea Roşie a SUA, Oficiul Central -  declara la 11 septembrie 2004 că procedura „drop, cover and hold on” este corectă, precisă şi corespunzătoare pentru utilizarea în SUA, fiind bazată pe studiul Codurilor şi standardelor de construcţii din SUA, a cercetărilor pe termen lung, care au confirmat că procedura a salvat vieţi şi nu a omorât oameni în SUA. Procedura este cea mai simplă, de încredere şi uşor de învăţat, inclusiv pentru copii. 

Astfel, prăbuşirile sandwich nu sunt considerate specifice SUA, declaraţiile privind moartea tuturor celor ce stau sub masă sau toc de uşă, poziţia „fetală” sau lângă pat nu sunt corecte pentru SUA, fiind deduse din experienţa din Turcia, fiind recomandabile alte măsuri de reducere a hazardurilor în locuinţă. 

Experienţa cutremurelor din SUA din 1989 – Loma Prieta, 1994 – Northridge, a arătat că au fost milioane de persoane care au raportat că au aplicat eficient procedura standard. Crucea Roşie a SUA nu mai recomandă de peste 10 ani să se stea în cadrul uşii deoarece noile tipuri de uşi nu sunt încorporate în structură şi pot să nu ofere protecţie, în general nu pot servi decât unei singure persoane. Recomandarea privind pericolul evacuării pe scări face parte din viziunea Crucii Roşii. Pe de altă parte, nu merită dezbătută nici în SUA nici în alte ţări problema „triunghiului vieţii” deoarece acele zone de goluri salvatoare nu pot fi anticipate.

Agenţia Federală pentru Managementul Situaţiilor de Urgenţă – FEMA, a reiterat la 14 decembrie 2004 procedurile în trei etape, cu referire explicită la „zvonul” de pe INTERNET şi e-mailul ce contrazicea practica legal instituită şi avertizând asupra sfaturilor date de persoane cu experienţă limitată şi credibilitate chestionabilă.

OES – Oficiul Situaţiilor de Urgenţă al Guvernatorului Statului California declara la 7 septembrie că deoarece clădirile construite în California sunt realizate după coduri şi standarde mult mai stricte, prăbuşirile sunt rare. Cercetările privind cauzele rănirilor şi pierderilor de vieţi sprijină procedura de comportare recomandată în prezent. Cele mai multe răniri apar în California atunci când ocupanţii încearcă să iasă din clădiri sau să se deplaseze în clădire. Desigur, nu se poate garanta că oamenii nu vor fi răniţi la seisme, deoarece mişcările sunt violente şi provoacă avarii. 

Cheia prevenirii rănirilor este ca să avem o clădire sigură, mobilerul, obiectele şi echipamentele să fie fixate iar locatării să fie instruiţi să se protejeze. 

Într-un răspuns adresat Departamentul Pompierilor din Berkeley – Oficiul Serviciilor de Urgenţă, OES adăuga că s-ar putea ca recomandările pentru California să nu fie valide pentru alte părţi ale SUA sau în alte ţări în care există construcţii de beton simplu sau sub-armat, cărămidă ne-armată sau chirpici. La solicitări seismice, acestea se dezintegrează şi se prăbuşesc în mod frecvent ca „sandwich”, lăsând puţine spaţii pentru refugierea victimelor. Dar chiar în clădirile de zidărie, sub un birou se asigură mai multă protecţie faţă de căderea unor părţi de clădire decât alături de acesta. 

Oficiul de Management al Situaţiilor de Urgenţă, Los Angeles, se referă la panica generată de mesaj în rândul părinţilor de elevi şi cetăţenilor, considerat o dezinformare; aceştia, derutaţi, au cerut să nu se mai facă instruiri despre procedura de protecţie standardizată în SUA !!! Nu trebuie însă renunţat la procedurile de urgenţă deoarece informaţiile contrare nu sunt din sursă sigură, oficială.

SEAOC – Asociaţia Inginerilor de Structuri din California (probabil cea mai prestigioasă asociaţie de profil din lume, promotoare a celor mai stricte şi moderne coduri de inginerie seismică, cu cca. 4000 membri) comunica la 3 noiembrie 2004 că în SUA cele mai mari pericole sunt reprezentate de elementele nestructurale şi nu de prăbuşirea generală a clădirilor. Aplicarea recomandărilor modificate ar implica mari pericole iar în rarele ocazii de colaps, spaţiile în care s-ar putea supravieţui nu corespund neapărat celor descrise de acesta. SEAOC consideră că teoria „triunghiului vieţii”induce un fals sentiment al siguranţei şi poate conduce la răniri nejustificate, astfel încât recomadările clasice reprezintă cea mai bună modalitate de protecţie.

EERI – Institutul de Cercetare în Ingineria Seismică, din California, prestigioasă asociaţie profesională şi promotor al studiilor de profil din SUA, semnala în Buletinul vol. 38, nr. 11 din noiembrie 2004 atât opiniile Dlui. Copp cât şi concluziile care combat ideile acestuia, din comunicatele oficiale amintite anterior. 

Comisia de Siguranţă Seismică a Statului Utah, declara la 22 octombrie şi la 1 noiembrie 2004 că situaţia de apariţie a „triunghiului vieţii” poate apărea în unele ţări atunci când planşeele şi acoperişul clădirii cad şi se rup, formând goluri triunghiulare lângă zidurile portante. Comisia a apreciat că mediul construit din SUA diferă de aceste situaţii, colapsul structural fiind rar. Măsurile de protecţie sub bănci şi mese previn rănirile şi moartea cauzate de căderea unor tavane, lămpi, dulapuri etc. Până când se va dispune altfel de către organizaţia naţională de siguranţă, pe baza indicaţiilor provizorii de la FEMA, Comisia a recomandat continuarea aplicării procedurii „duck, cover and hold”ca fiind o măsură de siguranţă corespunzătoare în Statul Utah.

Doctors for Disaster Preparedness Newsletter, noiembrie 2004, se referă la experimentul citat prin care s-a demolat o clădire din Turcia prin slăbirea stâlpilor, fără oscilaţii laterale, ca la seism. Se apreciază că este probabil mai sigur să fii sub ceva decât lângă un corp greu care poate aluneca, se poate balansa şi cădea peste tine, putând fi lovit de obiecte care zboară din dulapuri. 

Într-un comunicat comun din 24 noiembrie 2004, Ministerul Protecţiei Civile şi Managementului Situaţiilor de Urgenţă şi Societatea de Inginerie Seismică din Noua Zeelandă, reafirmă sprijinul pentru recomandarea protecţiei în trei faze, „drop, cover and hold”, cu precizarea că locurile sigure trebuie identificate anticipat în locuinţă şi că la seism nu trebuie efectuaţi decât câţiva paşi până la locul de protecţie. Automobilele trebuie oprite lângă carosabil, fără a ieşi afară. 

Precizăm că în această ţară s-au elaborat în premieră multe concepte şi coduri avansate pentru betonul armat iar Noua Zeelandă este partenerul favorit al SUA şi Japoniei în ingineria seismică.

Coaliţia Naţională pentru Educaţia privind Dezastrele (NDEC), compusă din agenţii ale guvernului federal şi organizaţii non-profit din SUA, a reiterat la 5 ianuarie 2005 validitatea recomandărilor de tip FEMA.

O analiză tehnică critică detaliată a fost publicată de Dr. Maria Petal, Director al Programelor de Reducere a Riscurilor pentru Comunităţi – GeoHazards International şi Director la Universitatea Bogazici, Observatorul Kandilli şi Programul Educaţional de Pregătire la Dezastre al Institutului de Cercetări Seismice, Turcia. 

Alte materiale au dat argumente pro şi contra activităţii şi situaţiilor legate de participarea salvatorului la operaţiunile de la amplasamentul World Trade Center după 11 septembrie 2001. O variantă mai extinsă a pledoariei pentru „triunghiul vieţii” a fost prezentată la o conferinţă în China, în iunie 2005. 

Activităţile ARTI după 11 septembrie 2001 

Ceea ce a şocat, dar a şi impresionat pe mulţi în mesajul primit în 2004 a fost modul afirmativ-imperativ al declaraţiilor privind competenţa sa şi a echipei care părea unora echipa oficială a SUA în domeniu, numărul mare de ţări şi mai ales de clădiri prăbuşite (894) în care declară că a salvat oameni (cca. 128.000 !?). 

Potrivit dovezilor sale scrise, foto şi filmate, autorul citat ar fi desfăşurat activitate de salvator la dezastre începând cu cutremurul din Mexic, 1985, efectuând instruiri utile în numeroase ţări şi primise peste 700 de scrisori de apreciere din America Latină, Asia, etc., semnase acorduri cu unele autorităţi pe probleme de dezastre şi fondase echipe în alte ţări, era membru în alte echipe de salvatori. Acest „marketing” nu este diferit de cel utilizat în alte domenii din SUA. 

Imediat după atacul terorist de la 11 septembrie 2001, WTC, proprietarul unui ziar din New Mexico şi o jurnalistă au reuşit să obţină autorizaţia de zbor către locul dezastrului, ajungând împreună cu Dl. Copp la New York. Salvatorul a obţinut autorizarea de a căuta victime sub ruine dar ceilalţi nu a fost acceptaţi ca salvatori, aceştia părăsind oraşul şi izbucnind un scandal iar ziarul a pornit o campanie împotriva Dlui. Copp.

Pe de o parte acţiunile sale de căutare – salvare la World Trade Center i-au adus titlul de „erou”, pe de altă parte a contractat mai multe boli ca urmare a inhalării substanţelor toxice de la incendiul WTC, rămânând cu handicapuri permanente şi fără capacitate de lucru de peste doi ani după 2001. 

Reacţia publică a durat până târziu în 2004 şi s-a manifestat prin polarizarea în sprijinul sau în contestarea salvatorului. Este posibil ca revenirea din 2004 a mesajelor să fie cauzată atât de simpatia şi/sau adversitatea cauzate dezbaterile în jurul situaţiei sale dintre 2001 şi 2004, cât şi de credinţa sa şi a unor susţinători că acestea sunt într-adevăr valabile. 

Un text ARTI difuzat la un Forum din China porneşte de la istoricul militar, legat de războiul rece, al procedurii „duck and cover”! contrapus „triunghiului vieţii”! (dar  precizează că procedura se aplică oficial şi în China !).

Dl. Copp afirmă că „duck and cover”este un eşec statistic deplin şi este cauza a 98% dintre decese la prăbuşirea clădirilor iar în şcoli conduce la 100% decese ! Prin contrast, procedura sa ar conduce la salvarea a 90% dintre cei captivi. Ideea sa este că unor generaţii întregi le-au fost „întipărite” în minte nişte proceduri obligatorii în scopuri politice iar ciclul de acceptare şi reiterare se repetă deoarece copiii de atunci au devenit funcţionari birocraţi obedienţi. 

Autorul citat declara că procedura de protecţie în discuţie este de natură comercială în „ţările capitaliste” iar Crucea Roşie Americană ar fi interesată să menţină impresia publicului că, fiind experţii în siguranţă, trebuie să primească fonduri masive în continuare !!! Argumentele continuă cu interpretarea răspunsului Crucii Roşii din 2004 ca fiind un atac personal dar care ar permite concluzia că metoda „triunghiului vieţii” ar fi corespunzătoare doar pentru lumea a treia. 

Ce ştim despre avarierea clădirilor şi supravieţuirea ocupanţilor la cutremur 

În 2004, reacţiile oficiale şi de specialitate din SUA şi Noua Zeelandă s-au pronunţat pentru validitatea procedurilor clasice de protecţie la seism şi s-au delimitat clar de aşa-zisul principiu protector al „triunghiului vieţii”. Cu toate acestea, negaţia s-a bazat pe situaţia codurilor, practicilor de proiectare şi experienţei din ţările respective, în opoziţie fiind menţionate ca surse majore ale experienţei Dlui. Copp ţări cu structuri foarte vulnerabile, în general cele care prezintă colaps de tip dezintegrare sau „sandwich” (de ex. Turcia), sugerându-se că în alte părţi din SUA sau în alte ţări s-ar putea, eventual, aplica şi alte măsuri…

Ca urmare, noi, cei din „alte ţări”, care avem în fondul construit şi unele structuri vulnerabile, inclusiv dintre cele cu potenţial demonstrat de colaps „sandwich”, trebuie să răspundem la o provocare nedorită şi să luăm decizii. Până când vom consolida în masă structurile vulnerabile, deoarece acele contra-recomandări au circulat şi în România, nu putem lăsa lucrurile aşa, ar fi bine să analizăm cu responsabilitate şi să recomandăm ce ar fi mai bine pentru cetăţeni pe baza judecăţii specialiştilor şi autorităţilor proprii. 

Există o bază documentară considerabilă (rapoarte, fotografii, mărturii) despre avarii şi prăbuşiri la cutremure, dar numai parţial despre interacţiunea om-clădire în condiţii extreme. Câteva aspecte au fost studiate la INCERC, dar normativele nu fac decât referiri generale la criterii implicite care asigură siguranţa vieţii în cazul structurilor noi, şi nu pentru clădiri existente. Sunt necesare noi cercetări şi testări.

...........................

În multe ţări din Asia şi nordul Africii, casele au ziduri din pietre şi pământ, acoperişuri grele, de tip terasă din trunchiuri de copaci şi pământ. Acestea se prăbuşesc la seisme şi provoacă deosebit de multe victime.

Exemplu de terasă grea aşezată pe ziduri din piatră brută şi pământ, din India, similară celor din estul Turciei, Iran

Modul de prăbuşire al teraselor grele şi zidăriei slabe la seismul Maharashtra, India din 1993. Deşi grinzile căzute  pot forma « triunghiuri protectoare», pământul care cade printre grinzi din terasa grea poate strivi sau asfixia persoanele din interior.

.............................

Germania

În manualul Protecţiei Civile Germane se redau numeroase imagini şi variante de avarii şi prăbuşiri în clădiri din zidărie cu planşee cu grinzi de lemn, beton armat, profile metalice şi corpuri ceramice de umplutură, planşee de beton armat etc. Ceea ce trebuie reţinut este că din punct de vedere al mecanismelor de prăbuşire, astfel de situaţii nu se produc oricum, în manual fiind redate detaliile structurale specifice clădirilor exemplificate. 

În cazurile descrise, ca urmare a bombardamentelor directe sau a efectelor din lateral, acoperişul şi/sau unele ziduri s-au prăbuşit în interior sau exterior. Părţile distruse au căzut peste planşee şi apoi, prin supraîncărcare şi şoc, au căzut şi celelalte planşee de sus în jos, în unele cazuri ruperea având loc din încovoierea plăcilor, iar în altele prin căderea planşeelor de pe zidurile care asigurau rezemarea. Victimele sau supravieţuitorii pot fi găsiţi în zone de tip „triunghiul vieţii” între planşeele înclinate. 

Exemple din Germania. În stânga sunt figurate mai multe situaţii parţial protectoare în cazul avarierii clădirilor din zidărie cu planşee de beton armat. Sunt figurate explicit cărămizile care pot umple spaţiile sau acoperi victimele. De asemenea, unele persoane captive sunt figurate în poziţia culcat, ceea ce semnifică rănire, stare de inconştienţă sau moarte, chiar în spaţiile rămase între plăcile de planşeu. În dreapta este figurată prinderea victimelor sub elemente prăbuşite lângă clădire. [87].

..........................

Activitatea de salvator este deosebit de utilă. Dacă dezastrele reale au permis cuiva să culeagă informaţii care pot avea în ele un anumit adevăr, trebuie să acceptăm că semnificaţia este direct dependentă de circumstanţele cazurilor respective. Faptul că sugestiile unui salvator sunt contrare tuturor practicilor actuale nu este argumentul major pentru a le respinge dar trebuie să  reţinem că în orice argumentare trebuie utilizate cunoştinţe inginereşti adecvate şi că trebuie bine înţeles caracterul probabilistic al evenimentelor cauză şi al efectelor. Nu trebuie să repetăm mecanic chiar recomandările care par verificate, deoarece percepţia corectă a  riscului şi educaţia pentru prevenirea dezastrelor se formează pe bază de explicaţii credibile şi valide tehnic. 

Din păcate, exemplele şi argumentele redate de partizanii acestei idei par fiecare luate „din alt film”, nu există o linie de argumentaţie în afara ideii „triunghiului vieţii”. Deşi ne dă linii directoare, rămânem cu impresia că este ceva care ne scapă dar care este cunoscut de acest domn…Poate că el este capabil să  găsească spaţii protectoare la cutremur …Dar, de exemplu, cum poate afla un simplu locatar din orice ţară cum şi unde s-ar forma acele spaţii dacă ar fi să i se avarieze grav casa ?! Recomandările utile sunt cele care se adresează unui număr mare de locuitori. Protecţia vieţii nu este necesară numai în cazul clădirilor foarte vulnerabile, cu mecanism probabil de prăbuşire de tip „sandwich”, existând milioane de persoane care pot fi beneficia de asistenţă în cazurile clădirilor cu rezistenţă medie.

Până în prezent, relativul „entuziasm” faţă de noile principii nu s-au manifestat decât din partea unor persoane particulare sau activând în diferite consilii locale, ONG, etc. acceptând cu bună credinţă avalanşa de argumente cu limbaj aparent ştiinţific; aceşti oameni erau în cel mai bun caz salvatori voluntari (unii formaţi de Dl. Copp) dar nu şi ingineri de structuri calificaţi. 

Într-unul din cazuri, un salvator-pompier, instruit de ARTI şi partizan al noilor recomandări, a trecut în 2003 la organizarea unui grup de căutare-salvare în Wisconsin, SUA, a căutat să dezvolte suplimentar teoria formării  de „triunghiuri ale vieţii” în clădiri, sugerând câteva mecanisme generale de avariere şi colaps şi a locurilor unde s-ar forma goluri. Concluzia, care căuta să împace criticile cu metodele clasice şi cu noua teorie, a fost că deşi nu putem prezice cum se va prăbuşi o clădire, cel mai sigur loc ar fi lângă un obiect mare şi solid, cu protecţia în poziţia „fetală” dar …şi cu acoperirea capului cu mâinile…

